ועדת הכספים, כנסת 20, פרוטוקול מספר 1137, 2018-10-16 10:30

משה גפני: אני פותח את ישיבת ועדת הכספים.

משה גפני: על סדר היום השלכות מיזוג בנק אוצר החייל והבנק הבינלאומי הראשון, הצעה לדיון של חברי הכנסת מיקי לוי ומיקי זוהר.

משה גפני: ביקשו ממני לדחות את הדיון בעניין חוק בנק ישראל, הוועדה ליציבות פיננסית, ההערה של מיקי לוי מאתמול.

משה גפני: ביקש ממני זאת מנכ"ל משרד האוצר שהיום במילואים ונגידת בנק ישראל בחוץ לארץ.

משה גפני: אני אמרתי בוועדה, ואני אומר את זה גם עכשיו, שלא אהבתי את הצעת הפשרה עליה דובר, עליה הסכים מיקי לוי אבל אני מסכים לזה.

מיקי לוי: זה המינימום.

משה גפני: המינימום.

משה גפני: אבל מה שהם שלחו לך, מה שהתחלתי לשמוע מהם, זה שהם לא יודעים שובעה.

משה גפני: אז הם באים ועושים את הכול קרקס וצחוק.

משה גפני: ממילא, גם בגלל זה דחיתי.

משה גפני: אתה אמרת שאתה תגיש אלפי הסתייגויות ואני ביקשתי ממך אתמול שלא תגיש אפילו הסתייגות אחת.

משה גפני: אני לא אביא את זה אם לא יהיה אתך סיכום.

מיקי לוי: בסדר גמור.

מיקי לוי: אישור שר, אישור ראש ועדה, אישור נגיד בנק ישראל – זאת המתכונת לתקוע את ההודעה אליך.

משה גפני: אגב, מדובר במקרה הכי חריג שיכול לקרות.

מיקי רוזנטל: יותר מזה.

מיקי רוזנטל: אני אומר לך – אנחנו לא נכנסים לזה – שכל זמן שאנחנו מנהלים משא ומתן כאן בוועדת הכספים ומתדיינים, ומנכ"ל האוצר הולך להתראיין על כך במקומות אחרים ולא בא להשיב כאן על השאלות, זה בעייתי בפני עצמו.

רועי פולקמן: הוא יבוא.

רועי פולקמן: היום הוא לא נמצא.

מיקי רוזנטל: כן, אבל בדיון הוא לא היה.

מיקי רוזנטל: בשני דיונים בהם דנו בנושא הוא לא היה אבל הוא היה גיבור גדול ללכת להתראיין על זה בעיתון ולתקוף אותנו.

משה גפני: אל תגיד.

משה גפני: זה לא בסדר, אבל אני לא רציתי להגיד את זה.

מיקי רוזנטל: אבל אני רוצה לומר את זה.

משה גפני: נכון.

משה גפני: אני מקבל את זה.

מיקי רוזנטל: שיבוא לדיון ויעלה את הטענות שלו.

משה גפני: שיבוא לדיון ויתווכח.

משה גפני: אנחנו ירדנו מהאוורסט, ירדנו למישור ששר האוצר הסכים.

משה גפני: אז צריך ללכת להתראיין ולומר שוועדת הכספים מעכבת את זה?

משה גפני: אנחנו עיכבנו?

משה גפני: היינו יכולים לאשר את זה כבר לפני כמה חודשים, אם הייתה יותר פתיחות בין משרדי הממשלה, נגידת בנק ישראל ועוד כל מיני אנשים שיש להם מה לומר בעניין.

משה גפני: אנחנו לא עיכבנו את זה.

משה גפני: עלתה בוועדה הצעה ומההצעה הזאת ירדנו.

משה גפני: הסכמנו לפשרה.

משה גפני: מיקי לוי ניהל אתם דיונים והגיע למינימום שבמינימום.

משה גפני: הרי מה יהיה אם חס וחלילה נגיע למצב הזה?

משה גפני: זה המצב הכי נורא שיכול להיות מבחינה כלכלית.

משה גפני: יהיה הרבה בעיתונים ואנחנו אפילו לא נדע.

משה גפני: זה הסיפור ולא מעבר לזה.

משה גפני: אם כן, זה לא יבוא גם בשבוע הבא אם לא תגיע הסכמה.

משה גפני: אמר לי שי באבד שנגיע להסכמה.

משה גפני: הסכמה זה רק מה שאתה אומר ואז זה יגיע כך.

משה גפני: לא צריך להגיש הסתייגויות כי אחרת לא יהיה חוק.

משה גפני: אנחנו עוברים לסעיף הבא.

משה גפני: השלכות מיזוג בנק אוצר החייל והבנק הבינלאומי הראשון, הצעתם של חברי הכנסת מיקי לוי ומיקי זוהר.

משה גפני: מיקי זוהר אמר לי שהוא לא יוכל להשתתף בדיון היום אבל הוא סומך עלינו שאנחנו נעלה את הנושא.

משה גפני: אנחנו קיימנו דיון על מיזוג בנק איגוד עם בנק המזרחי.

משה גפני: אנחנו חוששים מכמה דברים.

משה גפני: תכף יאמר מיקי לוי שזאת הצעה שלו.

משה גפני: אנחנו חוששים גם מהמציאות הזאת בה אנחנו מצמצמים את התחרות, אנחנו הופכים בנקים לבנקים יותר גדולים, משאירים במיזוג את הבנקים הפחות גדולים או היותר קטנים והם יהיו תחת הבנק הגדול.

משה גפני: הדבר השני כמובן הוא הנושא של העובדים.

משה גפני: אנחנו הבאנו חשש מאוד.

משה גפני: ועד העובדים של בנק איגוד היה כאן ואנחנו הבענו חשש שהעובדים ייפגעו.

משה גפני: אנחנו לא יודעים לגבי העניין הזה.

משה גפני: אנחנו דנים בו מכיוון שאנחנו חוששים.

משה גפני: חבר הכנסת מיקי לוי, בבקשה.

מיקי לוי: תודה רבה אדוני.

מיקי לוי: אני אומר שלא ברורה לי המגמה הזאת של המפקחת על הבנקים שמצד אחד היא מצהירה שהיא רוצה להרחיב את האפשרות להקים בנקים קטנים ודרישת ההון האישית מהם היא ממש נמוכה מאוד, העיקר שיקומו בנקים כדי להגביר את התחרות במשק, ומצד שני היא מאפשרת רכישת בנקים שונים כאלה ואחרים.

מיקי לוי: לפניו מספר חודשים ועדת הכספים בראשותך הצליחה לעצור את מכירת בנק איגוד לבנק המזרחי טפחות.

מיקי לוי: בדרכי לכאן שמעתי פרסומת של בנק איגוד שאומר ששלוש שנים ראשונות, תביא משכורת של 7,000 שקלים, אין עמלות ואין כלום.

מיקי לוי: אני רוצה לראות שבנק גדול ייתן לי את זה.

מיקי לוי: זה בדיוק המקום שבנקים מן הסוג הזה מגבירים את התחרות במשק.

מיקי לוי: עם זאת, לא פוסקים הניסיונות לצמצם את התחרות בענף הבנקאות על ידי מיזוג בנקים ורכישתם על ידי בנקים גדולים ענקיים ועל ידי כך גם לסגור סניפים.

מיקי לוי: בד בבד, בוועדה הזו, בראשותך, לא אחת בשנים האחרונות עמדה לצדם של העובדים.

מיקי לוי: עמדה כנגד פיטורי מאות עובדים וצמצום מספר השחקנים בענף הזה, כדי ליצור שוק בנקאי ריכוזי שאינו מיטיב עם ציבור הצרכנים ונוגס בבנקים הקטנים כמדיניות סדירה.

מיקי לוי: הדבר הזה נתמך על ידי בנק ישראל, דבר שנשגב מבינתי.

מיקי לוי: אני לא מקבל את זה.

מיקי לוי: לא יכול להיות שעכשיו יבלעו את בנק אוצר החייל, ותכף אני אטפל בעניין הזה.

מיקי לוי: הפעם מדובר במיזוג של הנהלות מאחר ובנק אוצר החייל כבר שנים נמצא בבעלות הבנק הבינלאומי אבל בתפיסת העולם שלי יש כאן

מיקי לוי: מגמה ואני רואה את הרכישה של בנק דקסיה על ידי דיסקונט שהפך למפלצת ענקית בגלל ההחרגה הזאת ממסקנות שטרום.

מיקי לוי: אתם יודעים מה זה עושה לנו עם הכרטיסים של כאל.

מיקי לוי: הוא ענק והאחרים לא מסוגלים להתחרות בו.

מיקי לוי: אם לא היינו עוצרים את בנק טפחות, בנק טפחות היה עם שוק המשכנתאות הגדול ביותר במדינת ישראל, ואחר כך לך תקבל משכנתאות זולות עבור הזוגות הצעירים.

מיקי לוי: הייתי צריך לראות את שר האוצר באשר הוא – לא הנוכחי – זוחל לפתחי הבנקים כדי להוזיל את המשכנתאות.

מיקי לוי: אפשר לעבוד על הוזלת הדיור כמה שרוצים, אבל ברגע שאתה מייקר את המשכנתאות כי יש לך נתח שוק ענק, אתה לא מסוגל לייצר איזושהי הנחה לבתי עצמם, לבניית הדירות עצמן.

מיקי לוי: יש כאן תופעה של סגירת סניפים חסרת מעצורים ואני חושש שיסגרו סניפים של בנק אוצר החייל בבסיסי צה"ל והיום הם קיימים בבסיסי צה"ל.

מיקי לוי: אני חושש שתכניות ייעודיות ליתומי צה"ל, אלמנות צה"ל, משרתי הקבע והסדיר ישתנו לרעתם.

מיקי לוי: אני חושש שעובדים יפוטרו ויהיו פחות נציגים שישרתו את הלקוחות.

מיקי לוי: רוב סניפי בנק אוצר החייל הם בפריפריה.

מיקי לוי: כל שינוי בפריסת הסניפים או במצבת כוח האדם, אין לי בכלל ספק שיפגע בלקוחות וזאת בזמן שהממשלה התחייבה בפני ועדת הכספים ערב אישור תקציב המדינה לשנת 2019 להגדיל את מספר השחקנים הבנקאיים בשטח אבל פתאום אני רואה שהמגמה היא בדיוק הפוכה.

מיקי לוי: נוכח המציאות הזו שנחשפת לפנינו בענף, בנק ירושלים או בנק מרכנתיל הם הבאים בתור.

מיקי לוי: זה לא נגמר רק בעניין הזה.

מיקי לוי: בכתבה אליה הייתי חשוף בערוץ 2 נחשף כי בשנים האחרונות נסגרו – תקשיב אדוני היושב ראש – 263 סניפי בנק ולא כולם מעבירים כספים דרך האינטרנט.

מיקי לוי: אותם מבוגרים שעדיין לא נחשפים לטכנולוגיה צריכים את הפקיד בבנק.

מיקי לוי: אפילו לא מוציאים כסף מבנקומט.

מיקי לוי: זה פוגע בעיקר באוכלוסייה החלשה, באזרחים ותיקים.

מיקי לוי: הוצאת הסניף מהישוב ושליחת הלקוחות לסניפים בערים סמוכות פוגעת בנכים, באוכלוסיות מעוטות הכנסה הנאלצות לשלם עבור נסיעות לסניף הבנק.

מיקי לוי: רווחי הבנקים בשנה החולפת עומדים על יותר מ-9 מיליארד שקלים.

מיקי לוי: בנק ישראל אישר סגירת סניפים באישור, 95 אחוזים מהבקשות שהובאו לפניו.

מיקי לוי: בדקנו.

מיקי לוי: אני מבקש לדעת האם צפויים פיטורים.

מיקי לוי: האם אתם מוכנים להתחייב שלא תסגרו סניפים.

מיקי לוי: מה לגבי ההטבות שניתנות כיום ללקוחות הבנק כבנק החמישי בגודלו, 9 אחוזים.

מיקי לוי: האם אתם רואים שיש תחרות בענף הבנקאות ומה עושים על מנת להגדיל את תיק הלקוחות שלכם.

מיקי לוי: תודה.

מוסי רז: אני מסכים עם כל מה שאמרת אבל יש לי שאלה קטנה.

מוסי רז: למה מפריע לך שיסגרו סניפים בבסיסי הצבא?

מוסי רז: אתה צודק מאוד לגבי מבוגרים ופריפריה.

מיקי לוי: יש בסיסי צה"ל שהסדירים הולכים להוציא את הכסף שלהם, הם צריכים כסף מזומן.

מיקי לוי: יש גבול לצמצום של הסניפים האלה.

מיקי לוי: הם חיים מאותם אנשי קבע ומאותם חיילים סדירים.

מיקי לוי: החיילים הסדירים הם בין האנשים החלשים במשק.

מיקי לוי: איזה שכר הם מקבלים?

משה גפני: תכף נקיים דיון בין החברים אבל קודם אני מבקש לומר כמה דברים.

משה גפני: קודם כל, אני מבקש לשמוע את רשות ההגבלים העסקיים, את מהבנק הבינלאומי, ונמצא כאן ינון שויקה, ואת העובדים.

משה גפני: אני אבקש לעדכן את ההתייחסות אבל קודם נשמע את רשות ההגבלים העסקיים, האם אתם מכירים את הנושא?

אלעד מקדסי: המיזוג הזה, נחשפנו אליו בתקשורת.

אלעד מקדסי: מדובר במיזוג של חברת בת עם חברת עם שמחזיקה בה 100 אחוזים.

אלעד מקדסי: במיזוג מהסוג הזה לפי החוק לא נדרש דיווח לרשות ההגבלים העסקיים.

אלעד מקדסי: הסיבה לכך היא התפיסה שגם כך מדובר בישות משפטית אחת עם אינטרסים אחידים של חברת האם ושל חברת הבת.

משה גפני: זה לא המקרה של בנק איגוד.

אלעד מקדסי: אני מדבר על החוק, על הוראת החוק.

משה גפני: זאת לא הדוגמה של בנק איגוד.

מיקי רוזנטל: סליחה שאני מפריע לך אבל כאשר קיימנו כאן את הדיון על איחוד בנק המזרחי ובנק איגוד, השתמשתם באותה טרמינולוגיה.

אלעד מקדסי: לא.

מיקי רוזנטל: אמרתם לא הגיע אלינו.

אלעד מקדסי: אני אסביר את האפשרויות.

מיקי רוזנטל: אנחנו כבר אחרי הסיפור ההוא ואני חושב שהגישה שלכם צריכה להיות קצת שונה.

מיקי רוזנטל: אני יודע את ההבדל.

משה גפני: אני ארחיב את מה שאומר חבר הכנסת רוזנטל.

משה גפני: בפעם הקודמת אנחנו הבענו מורת רוח מהעמדה שלכם.

משה גפני: אי אפשר להיצמד לחוק, לפעול על פי זה ולחכות שמשהו ייפול עלינו.

משה גפני: אתם הרשות להגבלים עסקיים.

משה גפני: ברגע שאתם שומעים דבר כזה – אמרנו את זה גם אז – גם אם מבחינת החוק אתם לא יכולים להתערב, אתם צריכים במה מדובר, שלא יגיע יום אחד ופתאום תעמדו בפני שוקת שבורה כאשר אז מבחינת החוק הייתם צריכים להתערב.

משה גפני: אני מבין שזה מורת הרוח שחבר הכנסת רוזנטל מביע.

משה גפני: מה זה אתם לא יודעים?

משה גפני: התפרסם, תבדקו, תאמרו שאין בעיה וכי מבחינת החוק הם רשאים לעשות זאת.

אלעד מקדסי: אני אסביר את ההבדל.

אלעד מקדסי: המיזוג של בנק מזרחי טפחות עם בנק איגוד, זה היה מיזוג בין שני בנקים שלא היו קשרי בעלות ביניהם ולכן על פי חוק ההגבלים העסקיים המיזוג הזה מחויב באישור שלנו.

אלעד מקדסי: כאשר הגענו לכאן, לוועדת הכספים, לפני המיזוג ההוא, אמרנו שעוד לא התחלנו בבדיקה שלו.

אלעד מקדסי: אמרנו אז שזאת תהיה בדיקה שתהיה מורכבת והיא אכן התבררה כמורכבת.

אלעד מקדסי: בדקנו את המיזוג במשך כחמישה חודשים וגילינו ממצאים שגרמו לנו שלא לאשר את המיזוג.

אלעד מקדסי: זה היה המצב שם ולכן הייתה התנגדות למיזוג.

משה גפני: ובמקרה הזה?

אלעד מקדסי: במקרה הזה, על פי חוק לא נדרש אישור של רשות ההגבלים העסקיים.

אלעד מקדסי: הסיבה שלא נדרש אישור רשות ההגבלים העסקיים היא כי כאן מדובר בשתי חברות שהן גם כך ישות משפטית אחת.

אלעד מקדסי: דרך אגב, גם בבדיקה של המיזוג של מזרחי-איגוד, גילינו שיש הבדלים מאוד מאוד גדולים בין בנק קטן שנמצא בבעלות בנק אם ולכן משקף את האינטרסים של מי שמחזיק בו לבין בנק קטן כמו בנק איגוד שהוא הבנק היחיד במערכת שנותר כבנק קטן עצמאי וחלק גדול מהחשיבות התחרותית שראינו בהישארות של בנק איגוד נבעה מכך שהוא בנק עצמאי, שאין לו בעלים שמשפיעים על התנהלותו והם גם בנקים גדולים.

רועי פולקמן: יש כאן מישהו מהפיקוח על הבנקים?

מרדכי סידי: כן.

רועי פולקמן: נראה לי שהם הכתובת.

מיקי רוזנטל: בעיקרון אתה צודק, אבל.

משה גפני: בואו לא נקיים את הדיון בינינו אלא קודם נשמע אותם.

משה גפני: ינון שויקה, בבקשה.

משה גפני: גם אתם התמזגתם, בנק פאגי, עם הבנק הבינלאומי ואתה נשארת מחייך.

ינון שויקה: יותר מזה.

ינון שויקה: כיוון שהיושב ראש הזכיר, אני אזכיר לכל חברי הוועדה הנכבדים שלפני שלוש שנים עבדכם הנאמן ישבתי כאן כמנכ"ל בנק פאגי שהיה בנק קטן שמוזג לתוך הבנק הבינלאומי, בדיוק באותה סיטואציה שקיימת עכשיו.

ינון שויקה: גם אז נשאלנו בדיוק את אותן שאלות, האם אנחנו לא פוגעים בתחרות, האם אנחנו לא פוגעים בסניפים, האם אנחנו לא פוגעים בלקוחות.

ינון שויקה: טענו אז את מה שטענו, שזה בדיוק או בערך מה שאנחנו טוענים עכשיו.

משה גפני: מה קרה מאז?

משה גפני: העובדים נפגעו?

ינון שויקה: לא נפגע אף עובד.

ינון שויקה: לא פוטר אף עובד ולא נפגע אף עובד.

ינון שויקה: אני יכול לומר שאלה היו שלוש השנים הטובות ביותר ב-פאגי במשך עשרות שנים מאז הוא הוקם, עוד כשהוא היה בנק.

ינון שויקה: אני מבקש להתייחס לכל הטענות ששמעתי כאן שהעלה מכובדי חבר הכנסת מיקי לוי.

ינון שויקה: אם הבנתי נכון, אתה חושש משלושה דברים עיקריים: פגיעה בתחרותיות, בתחרות הבנקאית, פגיעה בסניפים ופגיעה בלקוחות.

ינון שויקה: אני מבקש לומר אדוני היושב ראש שתי אמירות.

מיקי לוי: פגיעה בעובדים.

ינון שויקה: בעובדים, בלקוחות, בסניפים ובתחרותיות.

ינון שויקה: אני מבקש לומר שתי אמירות מפורשות ואני מוכן להסביר כל אחת מהן.

ינון שויקה: האחת, הנהלת הבנק הבינלאומי החליטה על מיזוג של אוצר החייל לתוך הבינלאומי תוך שמירה מלאה של מותג אוצר החייל מבלי לפגוע בלקוחות, מבלי לפגוע בסניפים, מבלי לפגוע בעובדים.

ינון שויקה: נהפוך הוא.

מזל בובליל: זה לא נכון.

ינון שויקה: מחילה.

מזל בובליל: לא היית בדיונים.

משה גפני: עם כל הכבוד, אני מאפשר לכל מי שמבקש לדבר והוא ידבר בתורו.

משה גפני: לא נלך הביתה בלי שנשמע את אלה שמתנגדים.

משה גפני: זה התפקיד שלנו, אבל לא מתפרצים באמצע.

משה גפני: אין מציאות כזאת.

משה גפני: מי שמתפרץ, אני אוציא אותו.

משה גפני: ינון שויקה יאמר את כל דבריו ואחר כך, מי שיבקש, יקבל את רשות הדיבור.

ינון שויקה: אני אחזור על המשפט.

ינון שויקה: ההחלטה הייתה למזג תוך שימור מלא של מותג אוצר החייל בדיוק כפי שנעשה בבנק פאגי, מבלי לפגוע בלקוחות, מבלי לפגוע בסניפים, מבלי לפגוע בעובדים.

ינון שויקה: אני אומר יותר מזה.

ינון שויקה: כל אחד מהסעיפים שציינתי השתפר.

ינון שויקה: מצב הלקוחות השתפר, מצב העובדים השתפר ומצב הסניף השתפר.

ינון שויקה: אני מוכן להרחיב בכל סעיף.

ינון שויקה: אני רוצה לומר עוד אמירה.

ינון שויקה: הנהלת הבינלאומי סבורה שהמיזוג של אוצר החייל ישפר את התחרותיות במערכת הבנקאית ואני יכול להוכיח את זה וישפר את פוזיציית התחרות של מותג אוצר החייל, של הבינלאומי, וישפר את פוטנציאל הצמיחה של אוצר החייל.

ינון שויקה: אני אומר דברים על סמך ניסיון, לא כללי, שלי.

מיקי רוזנטל: יש לכם הסכם עם העובדים?

ינון שויקה: אני מוכן להסביר כל סעיף ואם אתבקש להתייחס, אני אתייחס.

מיקי רוזנטל: אני רק שואל אם עשיתם הסכם עם העובדים.

ינון שויקה: אוצר החייל כרגע נמצא בסכסוך עבודה, אבל יש לנו תכנית לגבי העובדים.

מיקי רוזנטל: אני שואל ברמה העובדתית.

מיקי רוזנטל: אני עוד לא קובע את דעתי.

מיקי רוזנטל: כרגע אין הסכם עם העובדים.

ינון שויקה: לא.

ינון שויקה: אני מוכן להתייחס לנושא.

ינון שויקה: לגבי התחרותיות.

ינון שויקה: אני מבקש לציין שנתח השוק של קבוצת הבנק הבינלאומי שכוללת בתוכה את חברות הבנות, מסד ואוצר החייל, הוא בין 7.5 ל-9 אחוזים.

ינון שויקה: אנחנו מתמודדים מול שני בנקים גדולים שמחזיקים 60 אחוזים מהשוק, עוד שני בנקים בינוניים שמחזיקים מעל 30 אחוזים ואנחנו הבנק הקטן במערכת.

ינון שויקה: אין בנק שחשובה לו תחרותיות כמו הבנק הבינלאומי ואין בנק שחשוב לתחרות הבנקאית כמו הבנק הבינלאומי.

ינון שויקה: לכן לדעתנו המצב שבו אנחנו ממזגים בנק – ואגב, בנק אוצר החייל, חשוב לומר לפרוטוקול, מעולם לא היה בנק עצמאי, הוא התחיל תחת בנק הפועלים, בשנת 2006 נרכש על ידי הבנק הבינלאומי, הוא לתמיד נסמך על שירותי המחשוב של חברת מטע שהיא חברת המחשוב של הבנק הבינלאומי, הוא תמיד נסמך על עסקאות של הבינלאומי, יש הרבה פונקציות משותפות.

ינון שויקה: מצד שני יש הרבה כפילויות במטה והכפילויות במטה עולות כסף.

ינון שויקה: כל אחד יודע שכשאני חוסך במשאבים וחוסך כספים מבלי לפגוע בעובדים, בלקוחות ובשירותים, אני משפר את הפוזיציה התחרותית שלי.

ינון שויקה: לכן, אם אני מגדיל את חלקו ואת חוזקו ואת חוסנו של בנק שהוא הקטן במערכת מבין חמשת הגדולים, אני מגדיל, אדוני חבר הכנסת לוי, את הפוזיציה התחרותית שלו, משפר את יעילותו ומשפר את יכולתו.

ינון שויקה: אני מוכן להסביר למה זה לטובת הסניפים, הלקוחות והעובדים.

ינון שויקה: דבר ראשון אני רוצה לומר שוב שהשימור מותג יהיה מלא.

ינון שויקה: לא ייפגעו ההטבות, לא ייפגעו התנאים ללקוחות, הבנק ישמור על ההסכמים היקרים מפז שלנו גם עם חבר וגם עם משרד הביטחון.

ינון שויקה: רק לאחרונה חידשנו את ההסכמים אתם ולטווח ארוך.

ינון שויקה: שם לקוח לא ייפגע, שום לקוח לא ינויד.

מיקי רוזנטל: אני רוצה לשאול שאלות.

משה גפני: בבקשה.

משה גפני: אחריו אני רוצה לאפשר לעובדים.

מיקי רוזנטל: בסדר.

מיקי רוזנטל: הדברים נאמרים באופן כזה נחרץ שאני מבקש מאדוני להבין.

מיקי רוזנטל: לבנק יש 48 סניפים.

מיקי רוזנטל: אתה מוכן להתחייב כאן שהם לא ייסגרו?

מיקי רוזנטל: רובם בפריפריה.

ינון שויקה: אני מוכן להתחייב שאף סניף לא ייסגר כתוצאה מהמיזוג.

ינון שויקה: אני רוצה להסביר את עצמי.

מיקי רוזנטל: אני אשאל את זה ביתר דייקנות.

משה גפני: הוא אומר שלא ייסגרו סניפים.

מיקי רוזנטל: לכמה זמן הוא מתחייב?

מיקי רוזנטל: אני רוצה להבין.

מיקי רוזנטל: יש מילים שהן ריקות מתוכן.

מיקי רוזנטל: אומרים כן, אבל אחר כך אנחנו מתמודדים עם המציאות.

מיקי רוזנטל: רוב הסניפים האלה הם בפריפריה, אם אנחנו דואגים לפריפריה, וגם העובדים שלהם.

מיקי רוזנטל: 600 עובדים.

מיקי רוזנטל: אני מבקש להבין מה המשמעות של כל ההצהרות וההבטחות האלה.

ינון שויקה: אני רוצה לומר שוב שאני מתחייב שלא ייסגר אף סניף כתוצאה מהמיזוג.

ינון שויקה: למה אני מוסיף את המילים האלה?

ינון שויקה: מכיוון שגם בבנק פאגי לא נסגר אף סניף כתוצאה מהמיזוג אבל יש סניפים שהאוכלוסייה התמעטה וראינו שאין בהם צורך, ובלי כל קשר למיזוג הוחלט לסגור והיה אחד כזה בפאגי.

ינון שויקה: אני לא יודע מה יקרה עוד כמה שנים אוצר החייל.

ינון שויקה: אין שום כוונה, וזאת אמירה מפורשת, לסגור סניפים כתוצאה מהמיזוג.

משה גפני: אמר חבר הכנסת מיקי לוי שיש סניפים של בנק אוצר החייל בבסיסי צה"ל.

ינון שויקה: נכון.

ינון שויקה: אין כוונה לסגור אף אחד.

משה גפני: אני מניח ששם הסניפים הם פחות רווחיים או שאני לא יודע בדיוק מה מצבם אבל זה לא סניף רגיל.

רועי פולקמן: האוכלוסייה לא מתמעטת.

משה גפני: גם כתוצאה מהמיזוג, הסניפים שנמצאים בבסיסי צה"ל לא ייסגרו?

ינון שויקה: לא ייסגרו.

משה גפני: אפילו אחד לא?

ינון שויקה: לא.

ינון שויקה: אפילו אחד לא.

מיקי רוזנטל: לגבי העובדים.

מיקי רוזנטל: אני שאלתי לגבי מצבת העובדים.

מיקי רוזנטל: מה אדוני מוכן להתחייב?

ינון שויקה: באוצר החייל יש כיום כ-700 עובדים, מתוכם 560 עובדי סניפים ו-130 עובדי מינהלה.

ינון שויקה: אף אחד מהסניפים לא ייסגר ולכן גם אף אחד מהעובדים לא ייפגע.

ינון שויקה: לעומת זאת הוא ירוויח בשלושה סעיפים כתוצאה מהמיזוג, וחשוב להגיד את זה.

ינון שויקה: פעם ראשונה, הוא עובר מהסכם עבודה של אוצר החייל להסכם עבודה של הבנק הבינלאומי שהוא הטוב ביותר במערכת הבנקאית, שמעניק 3.5 אחוזי קידום שנתיים אוטומטית.

ינון שויקה: פעם שנייה, הוא מקבל הסכם עבודה עם שש שעות חודשיות פחות לעבוד.

ינון שויקה: פעם שלישית, פוטנציאל הקידום שלו מתרחב פי שלוש ופי ארבע כי אם עד עכשיו היו רק 700 מקומות שאפשר לאייש אותם, כרגע יש כמה אלפי מקומות.

ינון שויקה: זה לגבי 560 עובדי הסניפים.

ינון שויקה: יש עוד 130 עובדי מטה.

ינון שויקה: כמה עשרות מתוכם ישובצו בתפקידי מטה בתוך הבנק הבינלאומי.

ינון שויקה: כמה מתוכם, בערך 15, ישובצו בתוך מטה שייקרא מטה אוצר החייל בתוך הבנק הבינלאומי.

ינון שויקה: כמה עשרות מתוכם יפרשו בפרישה מוקדמת, בפרישה מרצון, כאשר אני רוצה גם כאן להדגיש שמדובר בעובדים ותיקים עם שכר מעל לממוצע וחבילת פרישה ממוצעת של כ-1.5 מיליון שקלים לעובד.

ינון שויקה: אלה התנאים ואלה העובדות.

ינון שויקה: עכשיו אני אשמח לענות על שאלות.

משה גפני: תודה רבה.

משה גפני: העובדים, בבקשה.

מזל בובליל: צהרים טובים.

מזל בובליל: אני יושבת ראש ועד העובדים של בנק אוצר החייל.

מזל בובליל: אני מנהלת סניף בבאר שבע.

מזל בובליל: ראשית, תודה לחבר הכנסת גפני ולחבר הכנסת מיקי לוי על שהעליתם את הנושא החשוב הזה.

משה גפני: ולכל חברי הוועדה.

מזל בובליל: ולכל חברי הוועדה.

משה גפני: אנחנו עוסקים בעניין הזה באופן קבוע.

מזל בובליל: בוודאי לכל חברי הוועדה.

מזל בובליל: תודה שאפשרתם לנו לבוא ולדבר ולא להתייחס אלינו כאל שקופים, כמו שהנהלת הבנק עושה.

מזל בובליל: אני חייבת להביע תמיהה כשאני רואה את האדון הנחמד כאן.

מזל בובליל: מעולם לא ראינו אותו בשום דיון, בשום משא ומתן ואני לא מבינה למה שלחו דווקא אותך.

ינון שויקה: כי אני עשיתי את זה לפני שלוש שנים.

מזל בובליל: אני רק אעיר הערה קטנטנה לגבי מה שאמרת, שהלקוחות שלכם לא נפגעו.

מזל בובליל: אני אתן רק דוגמה קטנטנה שמראה איך הלקוחות שלכם נפגעו.

מזל בובליל: חודש לאחר מיזוג בנק פאגי, שאתה היום סמנכ"ל בבינלאומי, וןלכן בוודאי שלך זה לא כל כך כואב כי אתה לא הלכת הביתה חס ושלום.

מזל בובליל: כואב למי שנוגע לו בבשר.

מזל בובליל: לזה אני מתכוונת.

מזל בובליל: חודש לאחר שפאגי מוזג, לקוחות פאגי קיבלו מכתב – יש לי אותו כאן, אם חברי הוועדה ירצו לראות אותו – לגבי העלאה של דמי הכרטיס.

מזל בובליל: כל לקוח, רק 10 שקלים או 15 שקלים.

מזל בובליל: אתם יודעים כמה כסף זה כאשר מדובר בעלות שנתית?

מזל בובליל: הרבה מאוד, מאוד, מאוד כסף.

משה גפני: לא הבנתי.

משה גפני: מה קרה?

מזל בובליל: העלו ללקוחות את העמלות.

מזל בובליל: האדון הנכבד אומר שלא נפגעו לקוחות ולא נפגעו העובדים.

משה גפני: בבנק פאגי העלו את העמלות?

מזל בובליל: כן.

מזל בובליל: אני אשלח לך את המכתב.

מזל בובליל: ברשותך, אני אדבר על העובדים כי זו הפרורוגטיבה שלי.

מזל בובליל: אני יושבת ראש ועד העובדים.

מזל בובליל: אני כאן בשם 700 משפחות של עובדים ועוד 250 גמלאים שבעצם אלפי אנשים נסמכים על שולחנם.

מזל בובליל: עובדי בנק אוצר החייל, כל חטאם היחיד הוא שהם נמנים על בנק מצוין, שמר בינו צדיק היה מוכן לשלם עליו 185 אחוזים פרמיה.

מזל בובליל: כמו שיש לך רכב ב-100, קנית אותו ב-185.

מזל בובליל: לא קונים גרוטאה ב-185 אלא קונים נכס מצוין.

מזל בובליל: זה החטא היחיד שלנו.

מזל בובליל: לאמירה של האדון הנכבד על כך שלא יפוטרו עובדים, אני מוכנה להקליט אותו ולקחת את זה אתי.

משה גפני: לא מקליטים כאן.

משה גפני: מדברים.

ינון שויקה: יש פרוטוקול.

מזל בובליל: אני אסביר.

מזל בובליל: יושב אתנו בדיון יושב ראש דירקטוריון בנק אוצר החייל שהוא גם סמנכ"ל משאבי אנוש בבינלאומי, חבר של מר שויקה, ואומר לנו: עובדי ההנהלה שלא ירצו לפרוש מרצון, ייסגר להם המשתמש.

מזל בובליל: זה מה שנקרא יפרשו מרצון?

מזל בובליל: כפייה מרצון?

מזל בובליל: זה המושג של לפרוש מרצון?

מזל בובליל: חברים, לא יכול להיות שבמדינת ישראל 2018 במערכת שמרוויחה המון כסף, זה בנק, זאת לא חברת קוקה קולה ולא בסטה בשוק אלא זה בנק בן 74 שנים.

משה גפני: מה יש לך עם קוקה קולה.

מזל בובליל: התכוונתי ל-פפסי.

מזל בובליל: זה בנק בן 74 שנים, בנק מפואר עם מסורת, עם רווחים, בנק יציב ויעיל.

מזל בובליל: מה אתם רוצים?

מזל בובליל: אנחנו עובדי אוצר החייל חושבים שלבנק הזה יש הצדקה כלכלית להישאר בנק נפרד ועצמאי.

מזל בובליל: אגב, ההחלטה לגבי בנק איגוד, האדון שדיבר מטעם הממונה על ההגבלים העסקיים, אתה צודק.

מזל בובליל: אין מה להשוות בינינו לבין בנק איגוד.

מזל בובליל: בנק איגוד גייס 5,000 לקוחות ואנחנו גייסנו 15,000 לקוחות.

מזל בובליל: בנק איגוד חולש על 2.3 מפלח שוק הקמעונאי ואנחנו חולשים על שישה אחוזים מפלח השוק הקמעונאי.

מזל בובליל: אנחנו חושבים שצריך לערב את הנגיד החדש לא לבצע כאן החלטה במחטף בשלהי הכהונה של הגברת פלוג.

מזל בובליל: אנחנו חושבים שחייבים לקיים כאן דיון ענייני ורציני ואנחנו מבקשים מהוועדה הזאת להפעיל את כל הכוח שלה על מנת לעכב את המיזוג הזה.

משה גפני: אני מודה לך.

משה גפני: אגב, אם את עוזבת את הבנק, אני רוצה אותך כאן בוועדת הכספים.

מזל בובליל: מר גפני, אני הייתי קצינה בצבא.

מזל בובליל: אני כאן מנהלת סניף.

מזל בובליל: יש לי גאוות יחידה.

מזל בובליל: זה הבית שלי, אלה העובדים שלי ואנחנו מתכוונים להילחם עד הסוף.

משה גפני: תדעי שבוועדת הכספים יש גם חוש הומור.

משה גפני: אמרת שנמצא כאן סמנכ"ל שאחראי על כוח אדם בבנק אוצר החיים?

רועי פולקמן: הוא לא כאן.

מזל בובליל: הם לא הגיעו.

מזל בובליל: תודה רבה לכם.

משה גפני: בנק ישראל.

משה גפני: הפיקוח על הבנקים.

מרדכי סידי: בוקר טוב.

מרדכי סידי: אני מנהל יחידה ואחראי על הערכת קבוצת הבינלאומי.

מרדכי סידי: אני אפתח ואומר שבשלב הזה לא קיבלנו את כל החומרים מהבנק שקשורים למיזוג.

מרדכי סידי: שמענו על זה.

מרדכי סידי: כמובן קיבלנו חומרים ראשונים בלבד.

מרדכי סידי: עד סוף החודש אנחנו אמורים לקבל את כל החומרים ולקבל בקשה רשמית.

משה גפני: מה אתם בעניין הזה?

מיקי לוי: הוא אמור לאשר או לא.

משה גפני: אני יודע.

מרדכי סידי: בשלב הזה אנחנו לא רואים מניעה למיזוג.

משה גפני: אין לכם את החומרים.

מרדכי סידי: נכון.

משה גפני: אתם עוד לא יודעים.

משה גפני: אולי הולכים לפגוע בעובדים ואולי הולכים לפגוע בסניפים.

מרדכי סידי: שלא נטעה.

מרדכי סידי: אנחנו קיבלנו חומרים ראשונים מהבנק וניהלנו שיחות מאוד אינטנסיביות עם הבנק.

מרדכי סידי: אני רק אומר שמבחינה פרוצדורלית-משפטית, אנחנו אמורים לקבל בקשה רשמית מקבוצת הבינלאומי למיזוג ואז נקבל גם את מלוא החומרים ואותם אנחנו נבחן בקפידה.

משה גפני: אחרי שאתם בוחנים בקפידה – סתם אני רוצה לדעת מבחינה חוקית – ואתם מגיעים למסקנה שאסור לאשר את המיזוג, אתם יכולים לומר להם שאתם לא מאשרים את המיזוג?

מרדכי סידי: אנחנו יכולים לבחון את זה ולשקול.

משה גפני: אחרי שבחנתם והתברר לכם למיטב שיפוטכם שאסור לעשות את המיזוג הזה, יש לכם סמכות לומר להם שאתם לא מאשרים את המיזוג?

מרדכי סידי: למיטב הבנתי, כן.

רועי פולקמן: אפשר לשאול מה השיקולים?

משה גפני: תכף נשאל.

מיקי רוזנטל: אני רוצה לדעת מה לוח זמנים ומה השיקולים של כן ולא.

משה גפני: יש לך עוד משהו לומר לפני שאתה עונה על השאלות האלה?

מרדכי סידי: לא.

מרדכי סידי: בדיוק רציתי להתייחס לשאלות של חבר הכנסת רוזנטל.

מרדכי סידי: הנושא הראשון, אנחנו כמובן בודקים את הנושא של הלקוחות, לראות שהלקוחות לא נפגעים.

מרדכי סידי: מערך המחשוב – אני אומר על סמך מידעים, אנחנו כמובן כל הזמן בבנק וכל הזמן עוקבים אחרי הנושא הזה – של קבוצת הבינלאומי היא מערכת מחשוב אחת.

מרדכי סידי: לקוחות לא אמורים להרגיש בשינוי.

מרדכי סידי: המעבר הזה אמור לעבור חלק.

מרדכי סידי: יש תקדימים.

מרדכי סידי: זה מיזוג פאגי.

מרדכי סידי: מבחינה פיקוחית, כאשר המיזוג הזה עבר לא היו בעיות תפעוליות והלקוחות לא הרגישו בשינוי הזה שקרה.

מרדכי סידי: כמו שאמר מר ינון שויקה, לא צפויה סגירת סניפים.

מרדכי סידי: המיתוג של אוצר החייל יישאר.

מרדכי סידי: בנק אוצר החייל הוא כרגע 100 אחוזים – בעצם בחצי השנה האחרונה, בכמה החודשים האחרונים – בבעלות הבנק הבינלאומי.

מרדכי סידי: הוא בנק נישתי.

מרדכי סידי: הוא לא התחרה בבינלאומי.

מרדכי סידי: הוא שימש וגם היום משמש כבנק שבעיקר משרת את כוחות הביטחון.

מרדכי סידי: לכן אנחנו לא רואים פגיעה בתחרות.

רועי פולקמן: למה אתם לא רואים פגיעה בתחרות?

רועי פולקמן: הרי יש לו נתח קמעונאי שהוא לא רק צה"ל.

רועי פולקמן: בסוף, בתוך זה, יש שחקן שמשרת לקוחות והוא שחקן בשוק הקמעונאי-הבנקאי בישראל.

רועי פולקמן: דווקא במקרה הזה שהוא לא רק בנק עסקי או דקסיה, איך יכול להיות שאין פגיעה בתחרות?

רועי פולקמן: יש כאן עוד גוף שמתחרה על לקוח, שאומר לו בוא אלי וקבל ממני תנאים אחרים.

רועי פולקמן: זאת אומרת, הוא שחקן תחרותי בשוק הבנקאות הקמעונאי.

מרדכי סידי: מול הבינלאומי הוא לא התחרה.

מזל בובליל: לא נכון.

רועי פולקמן: נגיד שלא.

רועי פולקמן: גם חייל שעושה את החשבון הראשון שלו, זה אירוע תחרותי גדול.

רועי פולקמן: אך זה לא תחרותי בשוק הקמעונאי?

מרדכי סידי: אתה יכול לחזור על השאלה?

רועי פולקמן: אתה מתחרה על לקוחות.

רועי פולקמן: דרך אגב, לקוחות צעירים, שזה אולי החשבון הראשון שלהם, זאת במיוחד הזדמנות תחרותית להיכנס ולהתחרות בבנקים הגדולים.

רועי פולקמן: אם כן, איך זה לא תחרותי בשוק הקמעונאי?

רועי פולקמן: על בסיס מה אתה אומר את זה?

מרדכי סידי: למיטב הבנתנו המיתוג יישאר, הסניפים יישארו, מערך הסניפים יישאר, לא יהיה שינוי בכל המערך הקמעונאי הזה.

מרדכי סידי: לכן אני לא חושב שיגיע לקוח ויפנה לאותו סניף, אליו הוא יכול היה לפנות גם קודם.

רועי פולקמן: אתה אומר שזה רק עניין של ההנהלות.

מרדכי סידי: בשלב הזה, זה מה שהבנק אמר.

משה גפני: פגיעה בעובדים זה נושא אצלכם?

מרדכי סידי: אנחנו עוקבים אחרי זה.

מרדכי סידי: אנחנו מצפים משני הצדדים לנהל משא ומתן מכבד.

משה גפני: אני מצפה למשיח, אז לכן אני לא עובד עכשיו?

משה גפני: השאלה היא האם אתה מתערב ברגע שאתה רואה פגיעה בעובדים.

משה גפני: אתה, בנק ישראל.

רועי פולקמן: זה לא תפקידם.

מרדכי סידי: אנחנו לא מתערבים.

רועי פולקמן: זה לא תפקיד בנק ישראל.

רועי פולקמן: זה אולי אנחנו.

מרדכי סידי: אנחנו לא מתערבים.

מרדכי סידי: אני רק אומר שבכל המערכת הבנקאית, אנחנו מעודדים תהליך התייעלות.

משה גפני: כשאנחנו עשינו את חוק בנק ישראל, נתנו תפקיד לנגיד, לנגידה במקרה שלנו, כאשר היא גם מופקדת על הנושא החברתי.

משה גפני: זה מופיע בחוק בנק ישראל.

רועי פולקמן: במאקרו.

רועי פולקמן: לא בנושא ניהול עובדים.

רועי פולקמן: בנושא מאקרו של צמיחה, אבטלה ואינפלציה.

משה גפני: יכול להיות, אבל מאז החוק הזה הנושא החברתי הוא נושא שעומד על סדר יומו של בנק ישראל.

משה גפני: נכון שמדובר על נושא כלכלי עקרוני שצריך שהנושא החברתי לא ייפגע.

משה גפני: אבל כאשר אתם מפקחים על מיזוג של שני בנקים, אפילו שמדובר על כך שזה בנק אחד, אם העובדים נפגעים, אני חושב שאתם צריכים להתערב.

רועי פולקמן: איך הבנק עוסק ביחסי עובדים במשק?

רועי פולקמן: בנק ישראל לא עוסק ביחסי עובדים במשק.

רועי פולקמן: זה לא תפקידו.

מזל בובליל: ברשותך, שלוש הערות לאמירה של הפיקוח על הבנקים.

מזל בובליל: בעוד אנחנו שומעים אמירות כמו לא ייסגרו סניפים, במשא ומתן, כאשר עורך הדין של הבנק אומר שהוא מוכן לחתום על זה בהסכם קיבוצי, באותו שבוע נערך כנס מנהלים בבינלאומי וראש החטיבה הקמעונאית שם אומרת ששלב ב' שלהם הוא איחוד סניפים.

מזל בובליל: איחוד סניפים, אין לזה שום משמעות אחרת חוץ מסגירה.

מזל בובליל: הערה שנייה.

מזל בובליל: האם בנק ישראל קיבל את תכנית ההתייעלות שוועד העובדים הגיש?

מזל בובליל: אנחנו הגשנו כחלק מהמשא ומתן תכנית התייעלות שעומדת בסטנדרטים הכי גבוהים ומחמירים של בנק ישראל.

מזל בובליל: האם קיבלתם אותה הערה שלישית.

מזל בובליל: תחרות.

מזל בובליל: אנחנו מתחרים.

מזל בובליל: מתוך 200,000 לקוחות, 40 אחוזים בלבד הם מערכת הביטחון.

מזל בובליל: זאת אומרת, 160,000 לקוחות אחרים שלנו הם לקוחות אזרחיים.

מזל בובליל: את ועדות האשראי שלנו עושים לבד ולא הבנק הבינלאומי.

מזל בובליל: אנחנו מתחרים בכולם כולל בבנק הבינלאומי.

מזל בובליל: אין לנו שום הוראה לא להתחרות בהם.

משה גפני: ברור.

משה גפני: תודה.

איתן ברושי: אדוני היושב ראש, חברי הכנסת, השאלה היא מה מטרת הדיון הזה.

איתן ברושי: אנחנו עדים כאן לאין סוף שאלות.

איתן ברושי: בראשית הדיון שאלתי לגבי איום פיטורים על 200 עובדים בנשר רמלה כתוצאה מיבוא מופקר של מלט.

איתן ברושי: החדר הזה סופג אין סוף אמירות, חלקן סותרות על כל מיני מהלכי התייעלות.

איתן ברושי: יש בנקים גדולים שמקבלים החלטות בתוך הבנק כשהן משמעותיות יותר מהאיחוד של הבנקים.

איתן ברושי: בנק הפועלים יכול לסגור סניפים.

איתן ברושי: פרסמתי בפייסבוק לגבי המלט וקיבלתי כמה התקפות כולל משלומי פוגל אבל חלק כתבו שם שהמחיר של בית לא ירד בשקל אחד למרות היבוא המופקר של המלט.

איתן ברושי: אני שואל, למה אנחנו מדברים בנושא הזה?

איתן ברושי: אני אומר משפט.

איתן ברושי: קודם כל, אנחנו לא אחראים על הלקוחות.

איתן ברושי: יש כאן שאלה לגבי הלקוחות, אבל לשם כך יש בנק.

איתן ברושי: הבנק הוא מסחרי והוא צריך לדאוג ללקוחות שלו.

איתן ברושי: גם אני לקוח.

איתן ברושי: כולנו כאן לקוחות.

איתן ברושי: זאת לא ועדת הכספים שעושה חשבון לגבי הלקוחות.

איתן ברושי: מי שלא דואג ללקוחות, הוא מעביר אותם לבנק השני.

איתן ברושי: כלל ראשון בשיווק הוא שתשאיר את הלקוחות אצלך לפני שאתה מביא חדשים.

איתן ברושי: אין כאן יבוא ויצוא.

איתן ברושי: אם כן, קודם כל, את הלקוחות תורידו מסדר היום.

משה גפני: אני לא אוריד מסדר היום.

איתן ברושי: לשם כך יש הנהלת בנק שתדאג ללקוחות.

רועי פולקמן: מדברים על שוק הקמעונאות בבנקאות.

איתן ברושי: בדיבורים אנחנו חזקים.

איתן ברושי: צריך גם לנהל משהו.

איתן ברושי: אני לא נגד אבל אני אומר לחבריי בוועדה ולגפני שכדאי להיות עקביים.

איתן ברושי: יושב כאן נציג שר האוצר.

איתן ברושי: כאשר שר האוצר מביא מוצרים מחוץ לארץ בגלל יוקר המחיה, הוא מפטר למשל את החקלאים.

איתן ברושי: אנחנו צריכים לדעת במה אנחנו עוסקים.

איתן ברושי: לכן יש כאן שאלת גבולות הוועדה.

איתן ברושי: אני מבקש להדגיש את העניין ולומר שיש כאן עיוות.

איתן ברושי: כלומר, בנק לאומי ובנק הפועלים מקבלים החלטות פנימיות שלא מגיעות לכאן וההשפעה שלהן גדולה מההחלטה הזאת.

איתן ברושי: אני מבקש שנהיה עקביים.

איתן ברושי: אני מקבל את הדאגה לעובדים ואני מקבל את הדאגה מהפריפריה, אני בא מהפריפריה, אבל יש כאן משהו מוזר בדיון הזה, בוודאי אחרי שאומרים שזה לא עניין של ההגבלים וזה לא עניין של רשויות ממלכתיות כי יש כאן עניין פנימי של חברה.

איתן ברושי: לכן אנחנו צריכים לומר לכל החברות שהדאגה לפריפריה ולעובדים היא נכונה אבל יש כאן גבול, עד היכן הוועדה הזאת מתעסקת.

משה גפני: תודה.

משה גפני: יש עוד מישהו שרוצה להתייחס?

מיקי רוזנטל: כן.

מיקי רוזנטל: מאחר וכבר היינו בריטואל הזה של הדיונים האלה אין ספור פעמים, אני מבקש שעד שהמסמכים יגיעו לבנק ישראל, הנהלת הבנק תעשה מאמץ גדול לסכם עם העובדים בטרם כך.

מיקי רוזנטל: זה ממש יקל עלינו בפתרון הבעיה.

מיקי רוזנטל: אני לא רוצה שלעובדים יהיה איזה יתרון במשא ומתן בגלל הבקשה שלנו ולכן אנחנו לא מכניסים את זה אבל אנחנו מבקשים לקיים דיון בעוד חודש, ועד אז העניין של התחרות ייבדק בנפרד על ידי בנק ישראל.

מיקי רוזנטל: נושא העובדים צריך להיפתר.

מיקי רוזנטל: זה גם לא באחריות בנק ישראל.

מיקי רוזנטל: הנושא צריך להיפתר וצריך להגיע להסכם עם העובדים וצריך לנהל אתם משא ומתן מואץ.

מיקי רוזנטל: לבוא לכאן בעוד חודש ולדווח לנו מה קורה.

משה גפני: תודה רבה.

משה גפני: חבר הכנסת וקנין.

יצחק וקנין: אתמול בנשיאות אישרנו נושא דחוף למליאת הכנסת, נושא סגירת סניפים של בנקים בכל הארץ, דבר שהפך להיות מובן מאליו.

יצחק וקנין: כל יום נסגרים סניפים.

משה גפני: הוא ממש נושא בעייתי.

יצחק וקנין: ממש בעייתי, במיוחד בפריפריה.

משה גפני: נכון.

מיקי רוזנטל: וכאן זה בנק פריפריאלי.

משה גפני: זה בעייתי לא רק בפריפריה אבל בפריפריה זה קיים.

יצחק וקנין: לא רק בפריפריה, גם במרכז ובכל המקומות.

יצחק וקנין: לכן מי ששומע את נציג פאגי, את מר שויקה, הוא יכול ללכת מכאן ולישון בשקט ולומר שלום עליך נפשי, הכול מאה אחוזים.

יצחק וקנין: אני כמעט בטוח באלף אחוזים שאם אתה סוגר סניף, אתה מפטר את כל העובדים של אותו סניף או חלק קטן מהם אתה מעביר לסניף אחר או מוצא איזה פתרון.

יצחק וקנין: לכן אני לא קונה את האמירות האלה.

יצחק וקנין: לא קונה את זה שלא יהיו פיטורים.

יצחק וקנין: פיטורים יהיו.

יצחק וקנין: אנשים ילכו הביתה.

יצחק וקנין: הם יעשו פרישה מרצון עם כל השיטות שלהם.

יצחק וקנין: אני חושב שהדיון הזה אפילו לא מוצה.

יצחק וקנין: יושבת ראש ועד העובדים אומרת שאפילו פעם אחת היא לא ראתה אותו ושולחים אותו לכאן.

קריאה: מול מי את יושבת?

מזל בובליל: מול יושב ראש דירקטוריון בנק אוצר החייל שהוא גם סמנכ"ל משאבי אנוש בבינלאומי, יוסי לוי.

מזל בובליל: הוא לא כאן.

מזל בובליל: מול מנכ"ל בנק אוצר החייל שבכלל לא מדבר ומול עורכי הדין שלהם.

מזל בובליל: אלה האנשים היחידים.

יצחק וקנין: לא פעם אתה מתמודד עם הדברים האלה כאן.

משה גפני: בסדר, נכון, ומתמודד.

יצחק וקנין: סליחה, אני לא מזלזל לא בשויקה ולא באף אחד אבל שלחו לנו אותו לכאן והוא אפילו לא יודע מה לענות לך.

משה גפני: יבוא.

משה גפני: יהיה בסדר.

יצחק וקנין: לכן אני אומר שאנחנו צריכים לעמוד מאחורי העובדים ולא לתת להפקרות הזאת להתבצע.

מיקי לוי: חד משמעית.

מיקי לוי: שום עובד לא ילך הביתה.

משה גפני: תודה.

משה גפני: עוד מישהו רוצה להתייחס?

משה גפני: אני רוצה לסכם.

ינון שויקה: כפי שאמרתי, חבר הכנסת וקנין, אני אמרתי עובדות.

ינון שויקה: מאז מיזוג פאגי לא נשלח עובד הביתה למרות שסגרנו סניף.

יצחק וקנין: תשבו עם העובדים.

ינון שויקה: לגבי פוזיציית התחרות.

ינון שויקה: אני רוצה לומר שוב שיהי ברור.

ינון שויקה: אוצר החייל הוא מותג יקר מאוד ואנחנו רוצים לשמר אותו ולפתח אותו.

ינון שויקה: אני מזכיר שהפוזיציה שתהיה אחרי המיזוג, תשפר את מצבו.

ינון שויקה: אני רוצה לומר למה זה לא דומה.

מיקי רוזנטל: אדוני, אם אתה מקבל את הצעתנו, אז היושב ראש יסכם.

ינון שויקה: מקבל בשמחה.

מיקי רוזנטל: היושב ראש יאמר לך מה הבקשה שלנו ונוכל להמשיך להתקדם.

ינון שויקה: מקבל בשמחה רבה.

מיקי רוזנטל: אם כולם מקבלים את זה, חבל על הזמן.

משה גפני: רבותיי, אני מבקש לסכם את הדיון.

משה גפני: איתן, אני גם מדבר אליך.

משה גפני: אנחנו נמצאים בכל המערכות האלה, לא תמיד עם סמכות חוקית שאנחנו אלה שצריכים לאשר את המיזוג או כפי שנאמר על ידי רשות ההגבלים העסקיים, במה מדובר מבחינת החוק.

משה גפני: אנחנו עוסקים בעניין מבחינה ציבורית ואנחנו צריכים לפקח על מה שקורה, גם על הפיקוח על הבנקים.

משה גפני: חשובים לנו כמה דברים.

משה גפני: חשובה לנו התחרות, הנושא של הבנקאות נמצא כאן על השולחן באופן קבוע והנושא של העובדים הוא נושא שהוא מאוד חשוב לנו.

משה גפני: אתה יכול לחזור לבנק ולומר שייצגת את הבנק באופן יוצא מן הכלל וזה בסדר גמור.

משה גפני: ישב לך שם עורך דין ויאמר שעם כל הכבוד לוועדת הכספים, זה לא התפקיד שלה, אין לה סמכות בעניין הזה ואנחנו רוצים לעשות את מה שאנחנו מבינים.

משה גפני: תגיד לעורך דין הזה, או עורכת דין, אם מישהו יאמר את זה שלא נצטרך להוכיח את הסמכויות שלנו ושלא נצטרך להגיע למצב הזה.

משה גפני: אנחנו מתכוונים גם לטובת הבנק.

משה גפני: אנחנו רוצים שהבנק יעשה את מה שהוא חושב שצריך לעשות.

מיקי לוי: שירוויח.

משה גפני: כן, שירוויח.

משה גפני: אנחנו רוצים שתהיה תחרות בבנקים ואנחנו רוצים שהעובדים לא ייפגעו.

משה גפני: לכן אני מציע כדלהלן.

משה גפני: אנחנו קיימנו דיון ראשוני, לא הצבענו על מי שאנחנו רוצים שיבוא מהבנק, אמרת לי שאתה מגיע וזה בסדר גמור.

משה גפני: מבחינתי אתה איש מוסמך ואתה אומר את הדברים והדברים נרשמו.

משה גפני: אתה אמרת שהעובדים לא ייפגעו, שלא יהיה דבר כזה, גם אלה שהם עובדי מינהלה או עובדי מטה, תהיה הסכמה על פרישה מרצון ואם לא, לא יהיו פיטורים.

משה גפני: אתם עדיין לא ישבתם עם העובדים ואתם צריכים לשבת אתם.

ינון שויקה: זה לא מדויק.

ינון שויקה: ישבנו חודשים ארוכים.

מיקי רוזנטל: לא משנה.

מיקי רוזנטל: אין לכם הסכמות.

מיקי רוזנטל: אנחנו מבקשים שתגיעו להסכמות.

מיקי רוזנטל: תסכמו את זה.

משה גפני: תהיה לכם עבודה קשה עם ועד העובדים.

משה גפני: אני כבר ראיתי.

מזל בובליל: תודה.

מזל בובליל: אני רואה את זה כמחמאה.

משה גפני: תדעו שגם מי שמדבר מאוד בתקיפות ומעלה את הדברים באופן יוצא מן הכלל, יודע בסוף גם לקבל החלטה.

רועי פולקמן: יש לכם רוח גבית אבל חייבים להגיע להסכמות.

משה גפני: חייבים להגיע להסכמות.

רועי פולקמן: המטרה היא לא לריב.

מזל בובליל: תאמין לי שיכלו לקנות אותנו בנזיד עדשים.

מזל בובליל: אם רק היו אומרים לנו שהעובדים חשובים ולא מפטרים אף אחד.

מיקי רוזנטל: אל תגידי את זה.

משה גפני: מה אמרת?

מיקי רוזנטל: היא אמרה שאפשר לקנות אותם בנזיד עדשים.

מזל בובליל: אמרתי שהדבר הכי חשוב לי אלה הם העובדים.

מזל בובליל: אם היו אומרים לי במשפט הפתיח שלא מפטרים אף עובד, היינו יושבים ומדברים ומנהלים משא ומתן.

מיקי לוי: אבל שמעת כאן.

מיקי לוי: זה נכנס לפרוטוקול של ועדת הכספים.

מיקי לוי: לא סתם הוצאנו ממנו את ההצהרה הזאת.

מיקי רוזנטל: גפני, אל תסבך יותר מדי.

מיקי רוזנטל: תן להם שיבואו עם תשובות.

מיקי רוזנטל: שיבואו עם הסכם.

משה גפני: אמרת חודש.

משה גפני: אני מבקש בתוך חודש, תשנו עכשיו את הפזות מבחינת הזמנים.

משה גפני: זה שאמרת כאן את מה שאמרת, זה דבר חשוב מאוד אבל הוא נאמר, ואנחנו את השלב ההתחלתי של הדיון בעניין הזה קיימנו.

משה גפני: אנחנו לא מביעים עמדה לכאן או לכאן, אנחנו לא אומרים שמה שאתם עושים זה רע או טוב, אנחנו רוצים לעקוב אחרי הדבר הזה.

משה גפני: תזרזו את הישיבה עם העובדים שהם בראש ובראשונה הנושא.

משה גפני: אני מבקש מבנק ישראל, מהפיקוח על הבנקים, לבדוק את הדברים, לבקש מהם את החומרים כמה שיותר מהר כך שלא נעמוד פתאום בפני מצב עובדתי והמצב יהיה כזה שאנחנו כבר נהיה אחרי זמן רב שהעסק הזה מתנהל, במיוחד אחרי שכבר התקיים הדיון הזה.

משה גפני: אני מבקש בתוך חודש שתאמרו לנו האם אתם מאשרים את המיזוג.

משה גפני: אני מבקש, מר שויקה, בתוך חודש לדווח לנו מה קרה עם העובדים, האם הגעתם להסכמות והאם מה שאתה אמרת לגבי בנק פאגי חל גם לגבי בנק אוצר החייל והגעתם להסכמה עם העובדים.

משה גפני: אם המצב יהיה משביע רצון, בסדר, נמשיך לעסוק בדברים האחרים שוועדת הכספים עוסקת בהם.

משה גפני: במידה ואנחנו לא נהיה שבעי רצון, נראה שיש כאן פגיעה או בתחרותיות של הבנקים, והמציאות הזאת היא מציאות שתגרום בעיה, או פגיעה בעובדים – אנחנו נקיים דיון.

משה גפני: תודה רבה.

מזל בובליל: תודה רבה לכל הוועדה.

משה גפני: תודה רבה.